ගාල්ල කලාපයේ ගුරුමාරු කිරීම ඉතා අසාධාරණ ලෙස මෙවර සිදුකර ඇතැයි මාරුවීමට ලක්වී සිටින ගුරුවරුන් විශාල පිරිසක් පසුගියදා (13) ගාල්ල දිස්ත්‍රික් පාර්ලිමේන්තු මන්ත්‍රී නිශාන්ත මුතුහෙට්ටිගම මහතා හමුවී කියා සිටියහ.ගුරුමාරු ප්‍රතිපත්තියට එරෙහිවීම, විනිවිද භාවයෙන් තොරවීම, මාරු මණ්ඩලය අනුමත නොකළ ලැයිස්තුවක් ක්‍රියාත්මක කිරීම, විෂය භාර අධ්‍යක්‍ෂවරුන්ගේ නිර්දේශ නොමැතිවීම, මාරු මණ්ඩලයේ සියලු දෙනාගේ අත්සන් නොමැතිවීම ආදී අඩුපාඩු රැසක් යටතේ මාරුවීම් ක්‍රියාත්මක කර ඇති බව ද ගුරුවරු පැවසූහ.දීර්ඝ කාලයක් දුෂ්කර සේවාවේ යෙදී සිටි ගුරුවරුන් ද මෙවරත් නැවත දුෂ්කර සේවයට මාරු කර ඇති බවට ඔවුහු චෝදනා කළහ.ඒ අවස්ථාවේ මුතුහෙට්ටිගම මහතා විසින් දකුණු පළාත් අධ්‍යාපන ඇමැති චන්දිම රාසපුත්‍ර සහ පළාත් අධ්‍යාපන අධ්‍යක්ෂ කිත්සිරි ලියනගමගේ යන මහත්වරුන්ට දුරකථනයෙන් මෙම තොරතුරු දන්වා සිටියහ.එම ගුරුවරුන්ට අභියාචනා ඉදිරිපත් කිරීමට හැකි බව ඇමැතිවරයා සහ අධ්‍යක්ෂවරයා මෙහිදී මුතුහෙට්ටිගම මහතාට දන්වා සිටියහ.